Droogte in Limpopo ‘raak nou lelik’Foto: Verskaf Talle boere in Limpopo doen aansoek vir voerskenkings in ’n desperate poging om hul vee aan die lewe te hou te midde van knellende droogte in dié provinsie. “My telefoon hou nooit op met lui nie,” vertel Tommie Klopper, koördineerder van die Boere in Nood-organisasie. Klopper het Donderdagoggend aan Maroela Media gesê dat Boere in Nood talle aansoeke uit droogtegeteisterde gebiede soos Alldays, Baltimore, Lephalale, Tshipise, Vivo en Maasstroom ontvang. Dié gebiede se weiding lyk beroerd en diere is besig om te vrek. Klopper vertel van ’n boer in Limpopo wat net in Oktober sowat 70 diere weens die droogte verloor het. “Dit raak lelik,” sê hy. Limpopo het die afgelope drie jaar min reënval ontvang, maar dis veral die laaste twee maande wat boere in dié omgewing ’n laagtepunt bereik het. “Hulle het vasgebyt tot nou, maar dit gaan nou baie sleg.” Klopper verduidelik dat daar min voer in dié omgewings beskikbaar is en die voer wat wel beskikbaar is, is vir baie boere onbekostigbaar omdat die tekort die prys van voer die hoogte in laat skiet het. Boere in Nood het gevolglik in die afgelope drie maande reeds 71 vragte afgelewer – van grasbale tot soja- en mieliereste. “Eintlik enigiets wat ons kry. ’n Honger dier eet enigiets.” Volgens Klopper kom die meeste voerskenkings uit Mpumalanga. Hy vertel dat die vervoerkoste om die voer op die betrokke plase te kry ŉ al groter uitdaging is weens die stygende brandstofpryse. Hy beskryf die afgelope tyd as ’n moeilike tyd vir almal in die landbousektor. Die organisasie ontvang ook nie juis kontantskenkings nie aangesien almal maar swaar trek. Klopper verduidelik verder dat die droogte nie net sy tol op plase eis nie, maar ook in die omliggende dorpe. “Ek sien dit raak,” sê hy. Hy meen dat die droogte ’n impak op die dorpe se ekonomie het, asook werksgeleenthede knou, aangesien daar bloot nie meer geld is om werkers op plase te hou nie. Die organisasie is juis daarom vasbeslote om vir boere in nood bystand te gee. “Ons wil boere op hul plase hou en hulle in staat stel om hul diere te behou. As ’n plaas nie meer diere op het nie, kan jy net sowel sy hek sluit.” Klopper verduidelik dat Limpopo gewoonlik reënval in die somermaande ontvang, maar dat dit onmoontlik is om te sê wanneer uitkoms gaan kom. “Dit reën, maar dit reën in sulke strepe en kolle. Een boer kan reg wees oor drie weke, maar ’n ander boer kan niks [reën] kry nie,” verduidelik hy. “Dit reën ook nie gras nie – dit sal tyd neem om van die droogte te herstel.” Besoek Boere in Nood se Facebook-blad om voerskenkings of finansiële bydrae te lewer.